
AVIZ

asupra propunerii legislative privind unele măsuri de 
protecţie a minorilor
(PL.X.150/2006)
În conformitate cu prevederile art.95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport a primit, spre dezbatere şi avizare, propunerea legislativă privind unele măsuri de protecţie a minorilor (PL.X.150/8 martie 2006).

În urma dezbaterii în şedinţa din 22 martie 2006, Comisia, cu unanimitate de voturi, a hotărât să emită un aviz negativ asupra proiectului de lege, din următoarele motive:

- în prezent, în domeniul protecţiei minorilor, există un număr mare de acte normative care reglementează majoritatea punctelor menţionate în iniţiativa legislativă propusă (reducerea consumului de alcool, de tutun, de droguri, dreptul la imagine etc.). Legea nr. 24/2000 privind normele de tehnică legislativă pentru elaborarea actelor normative, republicată, menţionează: „În procesul de legiferare este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte normative… „;
- propunerile referitoare la domeniul audiovizualului sunt deja reglementate în legislaţia pe baza căreia îşi desfăşoară activitatea Consiliul Naţional al Audiovizualului;
- este necesar să fie corelată cu legislaţia în vigoare din domeniu (Ordonanţa de urgenţă a Guvernului nr. 55/1999 pentru interzicerea publicităţii produselor din tutun în sălile de spectacol şi interzicerea vânzării produselor din tutun minorilor, Legea nr. 349/2002 pentru prevenirea şi combaterea efectelor consumului produselor din tutun, Legea nr. 148/2000 privind publicitatea, Ordonanţa Guvernului nr. 2/2001 privind regimul juridic al contravenţiilor, Legea nr. 272/2004 privind protecţia şi promovarea drepturilor copilului).

